- Jeg ville jo bare hjelpe ham, og så stikker han av med bilen min!
VG omtalte tidligere at en mistenkt fyllekjører stakk av med bilen til Lars Magne Ludefall som stoppet for å hjelpe ham. - Jeg ble så sint! Samtidig ble jeg sjokkert av at det går an å gjøre noe sånt. Jeg ville jo bare hjelpe ham, og så stikker han av med bilen min, sier den hjelpsomme sjåføren, Lars Magne, til VG.Like over klokken 03.00 natt til lørdag var Lars Magne på vei hjem fra en kompis i Melhus kommune i Sør-Trøndelag. Da han kom kjørende bortover Korsvegen, like ved der han bor, ble han blendet av billys fra en bil som sto i grøftekanten. 20-åringen senket farten, og så at bilen sto i ro. - Det første jeg tenkte var at det kunne være en som var skadet. Så jeg stoppet, satte på blinklys, løp ut i full fart og kikket inn i bilen. Der så jeg en person ligge over begge framsetene, og jeg ble mildt sagt stressa, forklarer Lars Magne. Melhus-karen banket på vinduet for å prøve å få kontakt med sjåføren i slutten av 30-årene. Bilen sto begravd i snø, så det var vanskelig å åpne dørene. Da sjåføren endelig fikk klamret seg ut av døren på passasjersiden, var han mest opptatt av at Lars Magne skulle kjøre ham hjem, men 20-åringen mistenkte promille, og ringte nødtelefonen for å rådføre seg. - Mens jeg pratet med politiet, hørte jeg plutselig at en bildør smalt igjen, og at gassen ble trødd ned. «Han stjal faen meg bilen min, han stjal bilen min!» ropte jeg til politiet, før jeg prøvde å løpe etter ham, forklarer Lars Magne. Politiet hadde da allerede en patrulje på vei, men sendte en ekstra bil ut. Lars Magne fikk beskjed om å gå hjem og slappe av. -Slappe av? Det var jo pappas bil, og det var ikke så kjekt å komme tomhendt hjem. Jeg tok et par sigaretter da, ja, sier Lars Magne. Like etter at Lars Magne kom hjem, ringte politiet for å si at de hadde funnet bilen. Den sto parkert utenfor huset til den mistenkte promillekjøreren. Bilen er heldigvis i god stand.Selv om det satte en støkker i Lars Magne, tar den unge karen det hele med godt humør. - Da jeg kom hjem tenkte jeg: Dette er noe som skjer i USA, ikke på Melhus. Det var som å være med i en actionfilm, sier han lattermildt. Det Lars Magne likevel ikke klarer å legge fra seg er frykten for at sjåføren kjørte med promille. - Han er ikke noe forbilde. Jeg har ingen respekt for folk som kjører i fylla. - Jeg synes også det er litt rart at han ikke var takknemlig for at jeg stoppet opp og ville hjelpe. Han kunne jo frosset i hjel, sier han. Støkken - og actionfilm-følelsen til tross, Lars Magne er ikke i tvil om at han kommer til å stoppe igjen, hvis han møter et lignende tilfelle: - Det kan jo hende det er noen som trenger hjelp. Men da skal jeg passe litt bedre på bilen min, sier han med et smil.Politiet i Sør-Trøndelag berømmer Lars Magne for å ha gjort alt etter boken. - Han har opptrådd helt korrekt, for man er pliktig til å stanse og hjelpe. Men det er selvfølgelig ikke ønskelig at slike ting skal skje, sier operasjonsleder Bjørn Handegard i Sør-Trøndelag politidistrikt. Sjåføren er fremdeles mistenkt for promillekjøring og han ble lørdag avhørt og deretter løslatt.
- Det er sånn som skjer i en actionfilm fra USA, ikke på Melhus, sier Lars Magne Ludefall, som ville hjelpe sjåføren som stjal bilen hans.